КIуэкIуэ Казбек жылагъуэ лэжьакIуэхэм яхуозэ
КъБР-м и Iэтащхьэ КIуэкIуэ Казбек Правительствэм и унэм щахуэзащ Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэ, ДАХ-м и Хасащхьэм хэт ХьэфIыцIэ Мухьэмэд, ДАХ-м и тхьэмадэм и япэ къуэдзэ Бырсекъуэ Орфан сымэ.
Сэхъурокъуэ Хьэутий КъБР-м и Iэтащхьэм хуиIуэтащ ДАХ-м и Хасащхьэм и зэIущIэу мэрем кIуам зэхэтам зи гугъу щащIахэр, хамэ къэрал щыпсэу ди лъэпкъэгъухэм я деж щэнхабзэр, бзэр, хабзэр хъума щыхъунымкIэ хасэшхуэм иджыпсту зэфIигъэкI Iуэхухэмрэ хэхэс адыгэхэр адэжь хэкум нэхъри къыпыщIа хъужынымкIэ ялэжьхэмрэ.
Лlыщхьэхэр щызэпсалъэм къыхагъэщащ Къэбэрдей-Балъкъэрым къыщIэхъуэ щIэблэр хэкупсэу гъэсэным, зэныбжьэгъугъэмрэ зэкъуэтыныгъэмрэ гъэбыдэным, хамэ Iуэху еплъыкIэ нэпцIхэм демыгъэхьэхыным теухуауэ зэдэлэжьэным мыхьэнэшхуэ зэриIэр.
КIуэкIуэ Казбек и деж еблэгъахэм фIыщIэ яхуищIащ пандемием и лъэхъэнэм унагъуэ хуэмыщIахэм зэрызыщIагъэкъуам папщIэ икIи Адыгэхэм я дунейпсо махуэмкIэ ехъуэхъуащ.
